## dachser_inteligent_logistics

Tlačová správa V Bratislave, 4. 5. 2020

**DACHSER stavia na svojom rastovom faktore**

**Zvýšenie výnosov o 1,6 percenta v roku 2019; Nárast európskej pozemnej prepravy o 2,9 percenta; Investície do logistických areálov a IT systémov vo výške 151 miliónov eur.**

**Medzinárodný poskytovateľ logistických služieb DACHSER rástol napriek slabnúcej globálnej ekonomike aj v roku 2019. Spoločnosť zaznamenala nárast konsolidovaného čistého výnosu o 1,6 percenta na 5,66 miliárd eur. Motorom rastu bola opäť obchodná oblasť Road Logistics, ktorej obrat sa zvýšil o 2,9 percent na 4,6 miliardy eur. Oproti tomu zníženie obratu o 4,1 percenta zaznamenala obchodná oblasť Air & Sea Logistics, a to najmä na základe slabšieho dopytu po leteckých prepravách zo segmentu automotive.**

Rast výnosov je v kontraste s poklesom počtu zásielok a tonáže. Počet zásielok sa znížil o cca 3,7 percent z 83,7 na 80,6 miliónov, ale tonáž zásielok v medziročnom porovnaní klesla len mierne, približne o 1 percento, zo 41,4 na 41 miliónov ton. "*Keď sa v ekonomike otočí vietor, kvalita a spoľahlivosť nadobúdajú ešte väčší význam ako predtým,"* hovorí Bernhard Simon, CEO spoločnosti DACHSER, a dodáva, *"o to väčší záujem máme na tom, aby boli naši zamestnanci kvalifikovaní a motivovaní, a preto neustále investujeme do našej siete, našich procesov a nášho IT."*

Obchodná oblasť DACHSER Road Logistics, ktorá zahŕňa pozemné prepravy a skladovanie priemyselného tovaru (European Logistics) a potravín (Food Logistics), stále zaručuje stabilitu a zároveň je dynamickým motorom rastu spoločnosti. V roku 2019 zvýšila oblasť Road Logistics svoj konsolidovaný čistý výnos o 2,9 percenta zo 4,47 na 4,60 miliárd eur. Obchodná divízia European Logistics k tomu prispela 3,63 miliardami eur (nárast o 2,4 percenta). *"Medzinárodná preprava zostala silná a pozitívny vývoj zaznamenala v celej Európe aj kontraktná logistika. Aj keď sa situácia na trhu nákladnej dopravy v priebehu roka 2019 uvoľnila, nedostatok vodičov a odborných pracovných síl v Nemecku a mnohých ďalších európskych krajinách zostáva pre nás aj naďalej tou najnaliehavejšou výzvou,"* uvádza Bernhard Simon.

Najsilnejší rast dosiahla v roku 2019 obchodná divízia Food Logistics. V oblasti logistiky potravín vzrástli tržby spoločnosti DACHSER o 5,1 percenta z 917 na 964 miliónov eur. Počet odbavených zásielok klesol o 1,7 percenta, zatiaľ čo tonáž zásielok zaznamenala mierny nárast o 0,6 percenta. "*Logistika potravín je už niekoľko rokov spoľahlivým pilierom nášho obchodného modelu,"* vysvetľuje Bernhard Simon, a dodáva, "*Aliancie s našimi partnermi Európskej potravinovej sieti/ European Food Network sa ukázali ako mimoriadne stabilné a plodné."*

Obchodná oblasť Air & Sea Logistics zaznamenala v roku 2019 pokles tržieb o 4,1 percento z 1,19 na 1,14 miliárd euro, počet zásielok sa znížil o 5,6 percent. *"V leteckých a námorných prepravách pociťujeme dôsledky obchodnej klímy, ktorá je veľmi nestála a výrazne ovplyvnená prerušeniami svetového obchodu,*" hovorí Bernhard Simon, "*v našej nákladnej leteckej doprave sa prejavil najmä slabý dopyt po prepravách zo segmentu automotive v Nemecku*." V roku 2019 DACHSER urobil kroky na zabezpečenie budúcnosti tejto obchodnej oblasti. To zahŕňa rozšírenie zákazníckeho portfólia o segmenty Life Sciences / Pharma a tiež Fashion & Sports, rovnako ako rozšírenie služieb železničných prepráv po Novej hodvábnej ceste. Letecká a námorná preprava, najmä v oblasti LCL (námorná zberná služba), boli ešte viac prepojené s európskou sieťou pozemných prepráv. Navyše, dokončená bola implementácia vlastného informačného systému pre manažment prepráv s názvom Othello. *"Do polovice roka 2020 budeme 99 percent všetkých zásielok realizovať s našim vlastným informačným systémom pre management prepráv. Zvýšenie efektivity a produktivity, ktorú tým dosiahneme, nám umožní vytvárať pre našich zákazníkov ďalšiu pridanú hodnotu,"* uvádza Bernhard Simon.

**Kríza v dôsledku nového koronavírusu: Ukotvenie stability v ťažkých časoch**

S cieľom ďalšieho zlepšovania kvality služieb investoval DACHSER ako rodinná spoločnosť v minulom roku 151 miliónov eur do výstavby či rozšírenia prekládkových hál a skladov, do IT systémov a technického vybavenia. Pre tento rok sú investície naplánované v rovnakom rozsahu. Avšak kvôli prepuknutiu koronavírusu bude musieť DACHSER, rovnako ako mnoho iných spoločností, svoje ciele upraviť.

Bernhard Simon k tomu uvádza: *"Konečné dopady na naše podnikanie je ťažké predvídať. Jediné, čo môžeme urobiť je, že situáciu budeme každý deň prehodnocovať a budeme na ňu aktívne a flexibilne reagovať. Zníženie objemov v oblasti logistiky priemyselného tovaru je v dôsledku aktuálneho obmedzenia obchodných aktivít, najmä v Španielsku a vo Francúzsku nevyhnutné. Pokiaľ však ide o naše portfólio služieb a štruktúru zákazníkov, zámerne je budujeme na čo najširšej platforme tak, aby sme sa vedeli dobre prispôsobovať novým scenárom. Ako poskytovateľ logistiky sme kľúčovým článkom v dodávateľskom reťazci pre potravinársky sektor a tu tiež počítame s relatívne stabilným biznisom.“*

Podiel vlastného kapitálu sa spoločnosti DACHSER v roku 2019 podarilo ďalej navýšiť, a to na viac ako 57 percent. DACHSER v súčasnosti zamestnáva približne 31 000 ľudí, to je najviac v celej histórii spoločnosti. *"Sme na to veľmi hrdí, pretože naši zamestnanci sú srdcom a chrbticou služieb, ktoré poskytujeme. Zabezpečenie pracovných miest v roku 2020 je preto našou najvyššou prioritou,"* hovorí Bernhard Simon a uzatvára, "*tiež chceme zostať stabilným a spoľahlivým partnerom pre zákazníkov a subdodávateľov. Férovými cenami a férovým odmeňovaním spoločne prekonáme koronavírusovú krízu a položíme tak základy pre budúci rast."*

**Základné informácie o spoločnosti DACHSER Slovakia a. s.**

História spoločnosti DACHSER sa začína v roku 1995, kedy bola založená spoločnosť Lindbergh Air Freight, s.r.o. Zameranie aktivity spoločnosti v prvom roku bolo v poskytovaní kompletných zasielateľských služieb pri preprave leteckých zásielok. Následne po predložení požiadaviek od zákazníkov sa aktivity rozvinuli aj na poskytovanie námornej a pozemnej prepravy. V roku 2004 sa spoločnosť stáva súčasťou nemeckej logistickej spoločnosti DACHSER a až do roku 2009 vystupuje na trhu pod menom LINDBERGH & DACHSER a. s. Od 1. 1. 2010 spoločnosť pôsobí na trhu pod obchodným menom DACHSER Slovakia a. s. Premenovaním bol zavŕšený integračný proces spoločnosti do celosvetovej siete koncernu DACHSER. V súčasnosti má DACHSER na Slovensku 5 pobočiek, v ktorých pracuje pres 200 zamestnancov.

**Základné informácie o skupine DACHSER**

Rodinná spoločnosť DACHSER so sídlom v nemeckom Kemptene je popredným európskym poskytovateľom logistických služieb. DACHSER poskytuje komplexnú prepravnú logistiku, skladovanie a individuálne zákaznícke služby v troch obchodných oblastiach: DACHSER European Logistics, DACHSER Food Logistics a DACHSER Air & Sea Logistics. Ponuku dopĺňajú ďalšie služby ako kontraktná logistika, konzultácie a poradenstvo a špecifické riešenia prispôsobené na mieru jednotlivým odvetviam. Vďaka komplexnej dopravnej sieti ako v Európe, tak i v zámorí a informačným technológiám, ktoré sú plne integrované do všetkých systémov, poskytuje DACHSER inteligentné logistické riešenia po celom svete. V súčasnosti zamestnáva zhruba 30 600 ľudí v 399 pobočkách po celom svete. Za rok 2018 zrealizoval cca 83,7 miliónov zásielok s hmotnosťou 41,3 miliónov ton. Celkový obrat koncernu DACHSER v roku 2018 predstavoval 5,6 miliárd eur. Pre viac informácií navštívte [www.dachser.sk](http://www.dachser.sk).

Pre viac informácií prosím kontaktujte:

**Crest Communications a. s.**

Anna Palfiová

PR manager

Tel.: +421 903 664 575

E-mail: anka.palfiova@gmail.com

**DACHSER Slovakia a.s**.

Martin Štiglinc

Sales Manager European Logistics

Tel.: +421 2 6929 6180

Fax: +421 2 6929 6197

E-mail: martin.stiglinc@dachser.com

www.dachser.sk